Pɛl 31
Ruac Kua̱r ni Lɛ-mu-el
1
Ti̱ti̱ kɛ thuɔ̱ɔ̱k ruaacni kua̱r ni Lɛ-mu-el tëë ca ŋi̱i̱c ni jɛ ɛ man.
2
Gatdä, gat jiɛcdä,
gat ëë cä yaacni rɔ!
3
/Cu buɔ̱mdu thuk kä män,
/cu yio̱o̱ku thuk kɛn nɛy
ti ca kua̱r däk ti.
4
Kä liŋɛ lö Lɛ-mu-el
/cɛ gɔaa ɛn ɣöö bi kua̱r
maath kɛ kɔaŋ.
5
Mɔ cikɛ maath ɔ,
la thuɔ̱k a pa̱lkɛ,
kä la kɛn nɛy tin can
a pen cuŋkiɛn.
6
Kɔaŋ ɛ duŋ nɛɛni tin li̱w,
ɛ duŋ nɛɛni tin tekɛ rik.
7
Akɛ mathkɛ jɛ kɛ ɣöö ba
candiɛn pa̱l ruëëc,
kɛnɛ jiath lɔaacdiɛn.
8
Kä ruacni kɛ kui̱ nɛɛni tin
/ca ruac luäŋ,
kä gaŋ cuŋ nɛɛni tin
thil lua̱ŋ.
9
Ruacni kɛ kui̱diɛn
kä lukɛ a päär.
Kä gaŋ cuŋ nɛɛni tin can.
Liak ciëk mi gɔaa
10
Bɛcɛ ɛn ɣöö bi ciek
mi gɔaa mal jek,
bɛc ni jekdɛ kä jek päämni
ti di̱t kökdiɛn.
11
Kä la cɔwdɛ jɛ a ŋääth
kɛ lɔcdɛ kɛɛliw,
kä thilɛ mi la dak
kä cɔwdɛ.
12
Kä la no̱ŋɛ cɔwdɛ gɔy,
a thil riɛk,
kɛ ni̱n teekädɛ diaal.
13
La go̱o̱rɛ mi̱em kɛnɛ la̱a̱thni,
ti bɛ tak nikɛ tetdɛ.
14
Ce̱tdɛ nikɛ babuur köökni,
la mi̱ethdɛ a wëë nööŋ ni
guäth mi nɔ̱a̱n.
15
La rɔ a jiɛɛcɛ nikɛ wäär,
bɛ ji̱ ciëŋdɛ thätikä
kɛ kuän,
bɛ kɛ moc amäni nyier la̱tdɛ.
16
La mun a guicɛ kä bɛ jɛ kɔk,
kɛ yio̱w la̱tdɛ,
la piithɛ kak wal
kɛ kui̱ kɔaŋ.
17
Jɛn ɛ läät mi di̱i̱t,
la lätdɛ nikɛ puɔ̱nydɛ.
18
Kä jɛn ŋäcɛ gɔɔy la̱tdɛ,
/ci lɛmbärɛ li̱w kɛ wäär.
19
Kä jɛn la mɛɛnɛ lathdɛ ɛ jɛn,
kä la kɔɔcɛ bieynikɛ.
20
Kä jɛn la mocɛ can
kɛnɛ nɛy tin görkɛ duɔ̱ɔ̱r.
21
Kä jɛn /cɛ diɛɛr kɛ kɔ̱c,
kɛ ɣöö te ji̱ dhɔaarɛ diaal
kɛ bieyni kɔ̱a̱c ti
di̱t kökdiɛn.
22
La lätdɛ rɔ bieyni wec dhaŋä,
kä la ciɛŋɛ bieyni ti gɔw
ti yiël.
23
Kä ŋa̱ckɛ cɔwdɛ rɛy wec,
mi cɛ nyuur rɛy di̱tni wec.
24
La lätdɛ bieyni ti gɔw
kɛnɛ läk,
kä lakɛ a ko̱kɛ köök.
25
Kä jɛn ŋääthɛ bieynikɛ
kɛ buɔ̱mdiɛn,
kä /cɛ dual kɛ nhiam.
26
Kä jɛn la ruacɛ ni pɛlä,
laat ti gɔw kɛ nyinkɛ.
27
Kä jɛn la tiitdɛ mi̱eth dhɔaarɛ,
/ca tëë nyuurä baaŋ.
28
Kä la gaatkɛ jɛ a cɔɔl ni
mi ca poth,
kä liak cɔwdɛ jɛ bä wëë i̱,
29
“Män ti ŋuan gɔwkɛ,
duundɛ ɣöö kulɛ gɔaa
ni ji̱n ɛlɔ̱ŋ
kä kɛn diaal.”
30
Biɛl mi gɔaa kaaŋɛ raan,
kä gɔɔy pua̱ny thukɛ,
duundɛ ɣöö ciek mi luth
Kuoth Nhial ba jɛ liak.
31
Käm ni jɛ tin diaal tin cɛ la̱t,
kä bi lätkɛ jɛ jak
kä liak kɛ rɛy wec.
